Document ID: 32009R0097

KOMISIJAS REGULA (EK) Nr. 97/2009
(2009. gada 2. februāris),
ar ko attiecībā uz elastīgā moduļa izmantošanu īsteno Eiropas Parlamenta un Padomes Regulu (EK) Nr. 295/2008 par uzņēmējdarbības strukturālo statistiku
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2008. gada 11. marta Regulu (EK) Nr. 295/2008 par uzņēmējdarbības strukturālo statistiku (1) un jo īpaši tās 3. panta 4. punktu,
tā kā:
(1)
Ar Regulu (EK) Nr. 295/2008 ir izveidota vienota sistēma Kopienas statistikas vākšanai, apkopošanai, nosūtīšanai un novērtēšanai par uzņēmumu struktūru, darbību, konkurētspēju un darbības sekmēm Kopienā.
(2)
Ciešā sadarbībā ar dalībvalstīm ir nepieciešams plānot minētās regulas 3. panta 2. punkta j) apakšpunktā minētā elastīgā moduļa izmantošanu un pieņemt lēmumu par tā darbības jomu, raksturlielumu sarakstu, pārskata periodu, iekļaujamajām darbībām un kvalitātes prasībām.
(3)
Svarīgs politikas ierobežojums gan lielākajā daļā dalībvalstu, gan Kopienā ir piekļuve finansējumam. Ir pārliecinoši pierādījumi tam, ka Eiropas uzņēmumiem trūkst finanšu līdzekļu, īpaši - ja tiem raksturīga strauja izaugsme vai tie tiek uzskatīti par jauniem uzņēmumiem. Tāpēc ir vajadzīga statistika, lai varētu analizēt šo uzņēmumu stāvokli salīdzinājumā ar visiem mazajiem un vidējiem uzņēmumiem. Ja iespējams, šie dati jāiegūst no esošajiem datu avotiem.
(4)
Vajadzīgā detalizētā tehniskā informācija tiks atspoguļota pamatnostādnēs un ieteikumos, kurus Komisija (Eurostat) izstrādās ciešā sadarbībā ar dalībvalstīm.
(5)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 295/2008 3. panta 2. punkta j) apakšpunktā minēto elastīgo moduli izmanto, lai sagatavotu statistiku par uzņēmumu piekļuvi finansējumam. Vāc datus par uzņēmumiem, kas ir nefinanšu uzņēmumi, kuri 2005. gadā nodarbināja 10 līdz 249 personas un joprojām darbojās 2008. gadā, un pārskata periodā nodarbināja 10 vai vairāk personas, kā teikts 6. pantā, kā arī par straujas izaugsmes uzņēmumiem kā par apakšpopulācijām (gada vidējais darbinieku pieaugums 2005.-2008. gadā vairāk par 20 %) un par tā sauktajām “gazelēm” (straujas izaugsmes uzņēmumi, kas ir ne vairāk kā piecus gadus veci), kas pirmo reizi dibināti 2003. vai 2004. gadā.
2. pants
Lai samazinātu uzņēmumu slogu un dalībvalstu izmaksas, ja iespējams, izmanto esošos datus, kas iegūti, izmantojot administratīvus avotus.
3. pants
Vāc datus par šādiem raksturlielumiem:
a)
īpašumtiesību stāvokļa nozīme, uzņēmumu dibinot un laikā, kad uzņēmums tiek novērots, lai noteiktu tā piekļuvi finansējumam;
b)
visu mēģinājumu apjoms un veiksmes pakāpe, lai iegūtu visu veidu iekšējo un ārējo finansējumu, kā arī iemesli, kāpēc nav izdevies saņemt šādu finansējumu;
c)
komercaizdevumu garantiju apjoms;
d)
īpašnieka/uzņēmuma vadītāja novērtējums par komercaizdevumu saņemšanas izmaksām un slogu un uzņēmuma finanšu situāciju;
e)
finanšu iestādes izvēles nozīme (ģeogrāfiskā aizsniedzamība, īpaši pārrobežu gadījumos, ārvalstu finanšu iestāde pret iekšzemes iestādi, esoša klienta statuss utt.);
f)
parādu/apgrozījuma attiecība un citas finanšu raksturlielumu korelācijas uzņēmuma pārskatos un to nozīme turpmākajā uzņēmuma izaugsmē;
g)
novērtējums par turpmāko finansējuma vajadzību un tā formām un šīs vajadzības iemesliem;
h)
novērtējums par finanšu iespēju un to pieejamības saistību ar darbinieku skaita izaugsmes perspektīvām;
i)
vispārējā administratīvā uzņēmumu sloga novērtējums;
j)
darbs, kas vajadzības gadījumā jāiegulda, lai aizpildītu anketu par piekļuvi finansējumam.
4. pants
Ietveramās darbības ir šādi kopsavilkuma rādītāji kopējā Eiropas Kopienas saimniecisko darbību statistiskajā klasifikācijā, kas izveidota ar Eiropas Parlamenta un Padomes Regulu (EK) Nr. 1893/2006 (2) (NACE 2. red.), ciktāl tās ir tirgus darbības:
a)
B līdz E (rūpniecība);
b)
F (būvniecība);
c)
G līdz N (pakalpojumi, kopsavilkuma līmenī, izņemot J, K (finanšu pakalpojumi) un M);
d)
J (IKT pakalpojumi);
e)
M (profesionālie, zinātniskie, tehniskie pakalpojumi).
5. pants
Kompetentās iestādes dalībvalstīs nosūta šīs regulas 3. pantā minēto raksturlielumu rezultātus, (tostarp konfidenciālus datus) Komisijai (Eurostat) saskaņā ar spēkā esošajiem Kopienas noteikumiem par tādu datu nosūtīšanu, uz kuriem attiecas konfidencialitāte, īpaši saskaņā ar Padomes 1990. gada 11. jūnija Regulu (Euratom, EEK) Nr. 1588/90 par tādas statistikas informācijas nosūtīšanu Eiropas Kopienu Statistikas birojam, uz kuru attiecas konfidencialitāte (3).
Minētie Kopienas noteikumi attiecas uz rezultātu apstrādi, ja tie ietver konfidenciālus datus. Datus nosūta elektroniski. Nosūtīšanas formātam jāatbilst Komisijas (Eurostat) noteiktajam datu apmaiņas standartam. Datus elektroniski nosūta vai augšupielādē vienotā datu ievadīšanas sistēmā, ko uztur Komisija (Eurostat).
6. pants
Pārskata periods ir 2010. gada periods, kurā dati tiek iegūti, izmantojot esošos avotus, vai vākti no uzņēmumiem.
7. pants
Kvalitātes prasība ir tādu datu kopu sniegšana, kas atbilst šādam statistikas vienību skaitam uz dalībvalsti, kas piedalās:
-
Vācija, Spānija, Francija, Itālija un Apvienotā Karaliste: 1 800 respondentu uzņēmumu katrā valstī vai tāds pats daudzums, ja izmanto esošos datus,
-
Beļģija, Bulgārija, Īrija, Grieķija, Nīderlande, Polija, Slovākija un Zviedrija: 900 respondentu uzņēmumu katrā valstī vai tāds pats daudzums, ja izmanto esošos datus,
-
Dānija un Somija: 500 respondentu uzņēmumu katrā valstī vai tāds pats daudzums, ja izmanto esošos datus,
-
Latvija un Lietuva: 300 respondentu uzņēmumu katrā valstī vai tāds pats daudzums, ja izmanto esošos datus,
-
Kipra un Malta: 233 respondentu uzņēmumu katrā valstī vai tāds pats daudzums, ja izmanto esošos datus.
8. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 2. februārī

Labels: 4
15
19